Troels Ravn (S), 2007-01-30:
Forslaget til lov om gødning og jordforbedringsmidler er et område, der har stor betydning for sikkerheden for menneskers og dyrs sundhed, ligesom hensynet til miljøet spiller en stadig større rolle.
Socialdemokraterne sætter generelt menneskers og dyrs trivsel i centrum, ligesom det er prioriteret højt, at miljøet ikke udsættes for uhensigtsmæssige belastninger.
Det er derfor nødvendigt, at myndighederne konstant er i stand til at kontrollere, at fødevarer produceres på en måde, så der tages hensyn til mennesker, dyr og miljø.
Socialdemokraterne vil aldrig tillade, at fødevarer produceres på en måde, hvor der ikke i processen tages hensyn til netop mennesker, dyrevelfærd og miljø.
Vi kan ikke acceptere, at fødevareproduktionen går ud over menneskers helbred, og det kan aldrig accepteres, at økonomiske interesser står over forbrugernes sundhed og sikkerhed.
Med hensyn til lovforslag nr. L 119 har jeg et par generelle bemærkninger.
Lovforslaget indeholder en række positive elementer om forslag til forbedringer i forhold til gældende lovgivning.
Socialdemokraterne kan udtrykke tilfredshed med, at hensynet til miljøet og til mennesker, dyr og planter fremover vil være omfattet af lovgivning.
Der er således en klar logik i at understrege, at hensynet til netop miljøet fremover skal indgå på lige fod med hensynet til mennesker, dyr og planter.
Eksempelvis skal loven sikre, at der ikke tilføres jord og grundvand helbreds- eller miljøskadelige stoffer, og hensynet til miljøet har også tidligere indgået i lovgivning om gødning og jordforbedringsmidler, men med L 119 tydeliggøres dette hensyn, da det nu direkte fremgår af lovens bestemmelser og ikke blot omtales i bemærkningerne.
Jeg bliver nødt til her at anføre det synspunkt, at landbrugets fortsatte massive udledning af miljøskadelige stoffer som kvælstof og fosfor truer grundvandet og Danmarks vandforsyning, ligesom det medfører iltsvind i søer og vandløb med eksempelvis fiskedød til følge, og derfor skal udledningen og brugen af disse stoffer mindskes betydeligt.
I lovens § 1 står der, at produkter til gødning og jordforbedring skal have en dokumenterbar effekt, være af god handelsmæssig kvalitet og ikke ved normalt brug må have en skadelig virkning for miljø, mennesker, dyr og planter.
Socialdemokraterne mener, at det er afgørende vigtigt, at produkter, der er omfattet af loven, skal opfylde fastsatte kvalitetsnormer.
Dette gælder ikke alene på produktionstidspunktet, men også når produkterne skal sælges og anvendes.
Og derfor skal det også være muligt med henvisning til § 1 at forbyde salg af produkter, der ikke lever op til de beskrevne kvalitetsstandarder.
Lovens § 4 giver bl.a. ministeren bemyndigelse til at fastsætte regler om produkternes indhold, pakning og mærkning og om registrering af produktionsvirksomheder, forhandlere, importører og distributører af gødning og jordforbedringsmidler.
Socialdemokraterne er tilfredse med, at det nu præciseres, at virksomhederne er ansvarlige for det konkrete produkt, og at det er i virksomhedens ledelse, at ansvaret ligger for at sikre, at kravene i lovgivningen opfyldes i alle produktions- og distributionsled.
Socialdemokraterne mener, at DAKOFA, Dansk Komité for Affald, har en vigtig pointe i sit høringssvar til lovforslagets § 6.
Paragraffen giver nemlig ministeren bemyndigelse til at forbyde salg og anvendelse af et produkt, hvis der er en begrundet formodning om, at produktet udgør en sikkerheds- eller sundhedsfare for mennesker, dyr, planter og miljø.
DAKOFA foreslår, at hjemmelen ikke blot skal gælde ved en begrundet formodning, men også så snart det måtte antages, at der foreligger en sikkerhedseller sundhedsfare, og det synspunkt bakker Socialdemokraterne op om.
Endelig skal jeg sige vedrørende lovforslagets afsnit om ammoniumnitratgødning, at der skal være forbud mod at sælge nitratgødning med over 28 pct. kvælstof til private brugere.
Det synspunkt har Socialdemokraterne forståelse for.
Regeringen må tage de nødvendige skridt i forhold til udbredelse af terror i Danmark, og vi kan tilslutte, at der sker en regulering, herunder forbud mod produkter, der udgør en risiko for den offentlige sikkerhed.
Jeg vil blot bemærke, at alle brugere af nitratgødning bærer et ansvar for, at gødningen ikke kommer i forkerte hænder og anvendes til fremstilling af sprængstoffer og bomber.
Med baggrund i de her anførte betragtninger og bemærkninger kan jeg hermed give Socialdemokraternes støtte til lovforslag nr. L 119 om gødning og jordforbedringsmidler.